Regionens mobile vaccinationsteam var onsdag på besøg hos TechCollege på Øster Uttrup Vej i Aalborg. Her var det muligt for eleverne, hvis de endnu ikke var blevet vaccineret mod coronavirus, at få et stik – og det var også muligt at få andet stik. Og det tilbud tog én af eleverne, Jim Risgaard, imod. - Jeg blev indkaldt til andet stik hen over sommeren, og der havde vi det lidt travlt, så der fik jeg det ikke gjort. Men jeg mener bare, at vi alle sammen, vi skal vaccineres, siger Jim Risgaard. Han synes, at det er en god ide, at regionen tager ud på uddannelsesstederne, så de kan få fat i nogle flere, der lader sig vaccinere. Flere får vacciner Ifølge Jan Nybo, der er chef for Region Nordjyllands vaccineindsats, ser indsatsen ud til at virke. For regionen derved får fat i nogle, som man måske ikke normalt ville nå. - Vi har siden sommer vaccineret cirka 500 med de her mobile vaccinationsteams, siger Jan Nybo. Han fortæller, at det i Region Nordjylland ligesom i de øvrige regioner dog går lidt trægt med vaccinationerne for at komme helt i mål med en samlet tilslutning på over 90 procent. - Jeg håber, at der stadig er opbakning, så vi når op over de 90 procent, siger Jan Nybo. "Vaccine-fis" Men ikke alle er lige begejstrede for tiltaget. En, der absolut ikke vil lade sig vaccinere, er VVS-elev på Tech College Mikkel Vangsø. Han mener, at der må være nok, der allerede er vaccineret. - Jeg synes, at det er utroligt, at man ikke kan komme nogen vegne, uden at man skal opleve det her vaccine-fis, siger han indigneret og fortsætter: - Det er noget mærkeligt noget at prakke ned over hovedet på folk herude på teknisk skole, Bilka, Føtex og Salling, og hvor de ellers prøver på at få presset folk ud i vaccine, bare for at få en let og bekvem hverdag. Regionens mobile vaccinationsteams fortsætter resten af denne uge med at køre rundt i regionen og tilbyder borgerne vaccination med både første, andet eller tredje stik.

Opsummering:
I denne uge rundt tilbydes borgerne i Region Nordjylland vaccination uden tidsbestilling - det skal få flere unge til at tage imod et corona-stik.